**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL MOKESČIO UŽ IKIMOKYKLINIO IR PRIEŠMOKYKLINIO AMŽIAUS VAIKŲ IŠLAIKYMĄ ir priežiūrą KLAIPĖDOS MIESTO nevalstybinėse ŠVIETIMO ĮSTAIGOSE, VYKDANČIOSE IKIMOKYKLINIO IR PRIEŠMOKYKLINIO UGDYMO PROGRAMAS, KOMPENSAVIMO TVARKOS APRAŠO PATVIrTINIMO“ PROJEKTO**

1. **Sprendimo projekto esmė, tikslai ir uždaviniai.**

 Šiuo sprendimo projektu siekiama: a) socialinio teisingumo vaikams, lankantiems Klaipėdos miesto nevalstybinės švietimo įstaigas, b) padidinti vietų skaičių švietimo įstaigose, vykdančiose ikimokyklinio ir priešmokyklinio ugdymo programas. Šiuos tikslus galima būtų įgyvendinti skiriant lėšų iš savivaldybės biudžeto nevalstybinėms švietimo įstaigoms.

**2. Projekto rengimo priežastys:**

Nuo 2014 m. sausio 2 dienos įvedus centralizuotą vaikų registravimo sistemą Klaipėdos mieste, paaiškėjo, kad kasmet nepatekusių į Savivaldybės ikimokyklinio ugdymo grupes vaikų skaičius svyruoja nuo 500 iki 600 vaikų. Klaipėdos miesto savivaldybės administracijos direktoriaus 2014 m. liepos 17 d. įsakymu Nr. AD1-2160 buvo sudaryta darbo grupė, kuriai buvo pavesta išanalizuoti eilių į ikimokyklinio ugdymo įstaigas priežastis ir pateikti pasiūlymus dėl vietų skaičiaus didinimo galimybių ikimokyklinio ugdymo įstaigose. Atlikta analizė parodė, kad mieste yra didelis ikimokyklinio ir priešmokyklinio ugdymo vietų poreikis, tačiau nevalstybinių švietimo įstaigų tinklas plečiasi pakankamai lėtai, nes didelė dalis gyventojų neturi galimybių mokėti šiose įstaigose nustatytų tėvų mokesčių. Viena iš ikimokyklinio ir priešmokyklinio ugdymo vietų padidinimo galimybių yra savivaldybės biudžeto lėšų skyrimas nevalstybinę ugdymo įstaigą lankančiam vaikui, kuri yra proporcinga lėšoms, vidutiniškai tenkančioms Klaipėdos miesto savivaldybės ikimokyklinio ugdymo įstaigos vaikui. Sprendžiant šią socialinę problemą minėtu būdu, būtų galima pasiekti nevalstybinių švietimo įstaigų spartesnės plėtros ir padidinti ikimokyklinio ir priešmokyklinio ugdymo vietų skaičių mieste. Šis klausimas 2015 m. vasario 26 d. buvo svarstomas Klaipėdos miesto savivaldybės administracijos Strateginio planavimo grupės posėdyje, kuriame Ugdymo ir kultūros departamentas buvo įpareigotas parengti Savivaldybės tarybos sprendimo projektą dėl mokesčio kompensavimo už ikimokyklinio ir priešmokyklinio amžiaus vaikų išlaikymą Klaipėdos miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas.

1. **Kokių rezultatų laukiama.**

 Atlikus nevalstybinių švietimo įstaigų apklausą, paaiškėjo, kad šios įstaigos nuo 2015 m. rugsėjo 1 dienos galėtų priimti papildomai 129, pageidaujančius ugdytis pagal ikimokyklinio ir priešmokyklinio ugdymo programas, vaikus. Taip būtų sudarytos galimybės plėstis nevalstybinių ikimokyklinio ugdymo įstaigų tinklui Klaipėdos mieste, sumažėtų eilės vaikų, pageidaujančių lankyti ikimokyklinio ugdymo įstaigas.

1. **Sprendimo projekto rengimo metu gauti specialistų vertinimai.**

Specialistų neigiamų vertinimų negauta.

1. **Išlaidų sąmatos, skaičiavimai, reikalingi pagrindimai ir paaiškinimai.**

 Valstybė skiria vienodą mokinio krepšelio (toliau – MK) lėšų dydį savivaldybės biudžetinėje ar nevalstybinėje įstaigoje ugdomam vaikui (2014 m. - 2585 Lt arba 749 Eurų per metus, o 2015 m. - 2852 Lt arba 826 Eurų), tačiau reali vaiko kaina skiriasi: nevalstybinėje ikimokyklinėje įstaigoje tėvai moka nuo 150 iki 509 Eurų, o savivaldybės biudžetines įstaigas lankančių vaikų tėvai moka apie 65 Eurus per mėnesį. Vieno vaiko išlaikymo kaina iš savivaldybės biudžeto (toliau – SB) išlaikomose ikimokyklinio ugdymo įstaigose susideda iš trijų lėšų šaltinių: SB ir, MK lėšų bei įmokų už išlaikymą įstaigoje (toliau – SP). Vidutinė vieno vaiko išlaikymo kaina per metus (išskyrus įstaigas dirbančias su specialiosiomis grupėmis) yra 2309 Eurų per metus (arba 7971 Lt) iš jų: SB lėšos sudaro 53 %, MK – 30,3 %, SP – 16,7 %. Vieno vaiko išlaikymo kaina per mėnesį sudaro 664 Lt, iš SB vienam vaikui vidutiniškai skiriama 352 Lt per mėnesį, iš MK – 201 Lt, iš SP – 111 Lt.

 Šiuo sprendimu siūlome įvesti ikimokyklinio ugdymo krepšelį, kuris būtų skiriamas vaikams jau lankantiems nevalstybines ikimokyklinio ugdymo įstaigas ir naujai priimtiems nuo 2015 m. rugsėjo 1 dienos. Jeigu būtų apsispręsta skirti iš SB 100 Eurų per mėnesį vienam vaikui, nepatekusiam į savivaldybės ikimokyklinio ugdymo įstaigas, vaikų tėvai būtų suinteresuoti rinktis nevalstybines ugdymo įstaigas. Šiuo metu 8 nevalstybines ikimokyklinio ugdymo įstaigas lanko 252 vaikai, nuo 2015 metų rugsėjo 1 dienos jos galėtų priimti dar 129 vaikus.

1. **Lėšų poreikis sprendimui įgyvendinti.**

|  |  |  |  |
| --- | --- | --- | --- |
| Nr. | Įstaigos pavadinimas | Vaikų skaičius | Lėšos reikalingos mokesčio kompensavimui  |
| 2015 m. sausio 1 d. | Numatoma priimti papildomai\* | Iš viso | Lėšų poreikis4 mėn. | Lėšų poreikis 12 mėn. |
| 1. |  VšĮ vaikų darželis „Jūrų žvaigždutė" | 60 |   | 60 | 24000 | 72000 |
| 2. | VšĮ vaikų darželis „Mažųjų pasaulis" | 30 | 3 | 33 | 13200 | 39600 |
| 3. | VšĮ vaikų darželis „Pasakėlė" | 38 | 25 | 63 | 25200 | 75600 |
| 4. | UAB "Vaikystės sodas" padalinys „Pajūrio sodelis" | 44 | 8 | 52 | 20800 | 62400 |
| 5. | VšĮ „Pajūrio „Valdorfo bendruomenė" | 11 | 35 | 46 | 18400 | 55200 |
| 6. | VšĮ „Vaivorykštės tako" vidurinė mokykla  | 8 | 7 | 15 | 6000 | 18000 |
| 7. | Klaipėdos „Universa Via" tarptautinė mokykla | 41 | 36 | 77 | 30800 | 92400 |
| 8. | Klaipėdos licėjus | 20 | 15 | 35 | 14000 | 42000 |
|   | **Iš viso:** | **252** | **129** | **381** | **152400** | **457200** |

 \*Pagal nevalstybinių ugdymo įstaigų pateiktus duomenis (apklausos būdu).

Iš lentelės matyti, kad šiam projektui įgyvendinti 2015 metais (4 mėn.) reikės 152 400 Eurų, o 2016 metais – 457 200 Eurų SB lėšų. 2015 m. tokios lėšos yra numatytos Savivaldybės biudžete.

**6. Galimos teigiamos ar neigiamos sprendimo priėmimo pasekmės.**

Teigiamos pasekmės – padidės vietų skaičius ikimokyklinio ir priešmokyklinio amžiaus vaikams nevalstybinėse švietimo įstaigose. Klaipėdos miesto gyventojams bus skiriamos tokios pačios lėšos iš SB tiek vaikui lankančiam Savivaldybės, tiek ir nevalstybines švietimo įstaigas, įgyvendinančias ikimokyklinio ir priešmokyklinio ugdymo programas.

Neigiamos pasekmės – nevalstybinių ugdymo įstaigų tinklas nesiplės taip sparčiau kaip to tikimasi.

**PRIDEDAMA.**

1. Teisės aktų, nurodytų sprendimo projekto įžangoje, išrašas, 2 lapai.
2. Strateginio planavimo grupės posėdžio protokolas, 2 lapai.

Planavimo ir analizės skyriaus vedėja Jolanta Ceplienė